PATVIRTINTA

 Klaipėdos rajono savivaldybės

 administracijos direktoriaus

 2020-01-29 įsakymu Nr. AV-189

**ŠVIETIMO IR SPORTO SKYRIAUS VYRIAUSIOJO SPECIALISTO (FIZINIO AKTYVUMO IR SPORTO KOORDINATORIAUS)** **PAREIGYBĖS APRAŠYMAS**

**I SKYRIUS**

**PAREIGYBĖS CHARAKTERISTIKA**

 1. Švietimo ir sporto skyriaus (toliau – Skyrius) vyriausiasis specialistas (fizinio aktyvumo ir sporto koordinatorius) yra karjeros valstybės tarnautojas.

**II SKYRIUS**

**PASKIRTIS**

 2. Įgyvendinti sveikatą stiprinančio fizinio aktyvumo ir sporto politiką savivaldybėje: rengti savivaldybės gyventojų fizinį aktyvumą skatinančias programas, organizuoti savivaldybės, valstybinių fizinio aktyvumo ir sporto programų, visuomenės sveikatos priežiūros plėtros programų ir projektų įgyvendinimą savivaldybėje, koordinuoti savivaldybės sporto įstaigų, sporto klubų, visuomeninių organizacijų, veikiančių sveikatinimo veikloje, veiklą.

 **III SKYRIUS**

**VEIKLOS SRITIS**

 3. Šias pareigas einančio karjeros valstybės tarnautojo specialioji veiklos sritis – fizinio aktyvumo veiklų organizavimas, sporto plėtojimas.

**IV SKYRIUS**

**SPECIALIEJI REIKALAVIMAI ŠIAS PAREIGAS EINANČIAM VALSTYBĖS TARNAUTOJUI**

 4. Karjeros valstybės tarnautojas, einantis šias pareigas, turi atitikti šiuos specialiuosius reikalavimus:

 4.1. turėti aukštąjį universitetinį edukologijos krypties išsilavinimą;

 4.2. Gerai žinoti Lietuvos Respublikos Konstituciją, gerai žinoti ir mokėti taikyti praktikoje Lietuvos Respublikos įstatymus, Lietuvos Respublikos Vyriausybės nutarimus ir kitus teisės aktus, reglamentuojančius valstybės tarnybą, savivaldybių veiklą, fizinį aktyvumą ir sportą;

 4.3. sugebėti savarankiškai planuoti ir organizuoti savo veiklą, mokėti valdyti, kaupti, sisteminti, apibendrinti informaciją ir rengti išvadas;

 4.4. išmanyti teisės aktų, dokumentų, strategijų, programų rengimo reikalavimus;

 4.5. Mokėti dirbti kompiuteriu ir naudotis šiomis programomis: MS Excel, MS Word, MS Outlook, Internet Explorer, MS Power Point;

 4.6. Gebėti savarankiškai priimti sprendimus, bendrauti ir bendradarbiauti, dirbti komandoje;

**V SKYRIUS**

**ŠIAS PAREIGAS EINANČIO VALSTYBĖS TARNAUTOJO FUNKCIJOS**

 5. Šias pareigas einantis karjeros valstybės tarnautojas atlieka šias funkcijas:

 5.1. analizuoja savivaldybės gyventojų sveikatos rodiklius, jų pokyčius, seka Pasaulio sveikatos organizacijos rekomendacijas ir teikia išvadas bei pasiūlymus Administracijos direktoriui, Savivaldybės tarybai, nevyriausybinėms organizacijoms dėl sveikatą stiprinančio fizinio aktyvumo, kūno kultūros plėtros bei galimų finansavimo šaltinių;

 5.2. renka ir analizuoja duomenis apie kūno kultūros ir sporto, švietimo (vykdančių sporto veiklą) įstaigų veiklą, skirtų lėšų naudojimą ir teikia siūlymus Administracijos direktoriui, Savivaldybės tarybai dėl šių įstaigų veiklos gerinimo, efektyvaus lėšų naudojimo numatytoms veikloms;

 5.3. renka ir analizuoja duomenis apie savivaldybėje veikiančių visuomeninių organizacijų veiklą fizinio aktyvumo ir sporto srityje bei skatina jas įsitraukti į bendras savivaldybės strateginiuose dokumentuose numatytas veiklas;

 5.4. inicijuoja, rengia (dalyvauja rengiant) savivaldybės projektus, programas, priemones, skirtus vaikų ir jaunimo fizinio aktyvumo skatinimui, sporto visiems populiarinimui, organizuoja ir kontroliuoja jų įgyvendinimą;

 5.5. inicijuoja, rengia (dalyvauja rengiant) neįgaliųjų socialinės integracijos per kūno kultūrą ir sportą programas ir projektus, organizuoja ir kontroliuoja jų įgyvendinimą;

 5.6. dalyvauja rengiant savivaldybės sporto plėtros strateginius dokumentus (programas, projektus, strategijas ir kt.), organizuoja ir kontroliuoja jų įgyvendinimą;

 5.7. koordinuoja savivaldybėje veikiančių kūno kultūros, sporto, švietimo (vykdančių sporto veiklą) įstaigų, visuomeninių organizacijų, veikiančių sporto srityje, veiklą vykdant valstybės ir savivaldybės programas, projektus. Konsultuoja jas pagal savo kompetenciją apie įvairių valstybinių ir tarptautinių fondų ir programų teikiamas finansavimo galimybes, padeda rengti dokumentus, reikalingus teikiant projektų paraiškas ES struktūrinių, kitų tarptautinių fondų paramai gauti;

 5.8. teikia informaciją, pasiūlymus Savivaldybės tarybai, Administracijos direktoriui, kitoms suinteresuotoms institucijoms sveikatą stiprinančio fizinio aktyvumo ir sporto klausimais;

 5.9. pagal kompetenciją didina savivaldybės gyventojų suvokimą apie fizinio aktyvumo naudą.

 5.10. inicijuoja tinkamų sąlygų gyventojų fiziniam aktyvumui ir sportavimui užtikrinimą, taiko užsienio šalių gerąją praktiką;

 5.11. pagal kompetenciją nagrinėja ir dalyvauja nagrinėjant rašytinius piliečių, kitų asmenų, įstaigų ir institucijų pateiktus prašymus, paklausimus, pareiškimus ir skundus;

 5.12. pagal kompetenciją dalyvauja Savivaldybės, kitų valstybės ir savivaldybių institucijų sudaromose komisijose ar darbo grupėse, taip pat Savivaldybės administracijos tvirtinamų projektų valdymo darbo grupių veikloje;

 5.13. pagal kompetenciją teikia pasiūlymus, rengia medžiagą dėl svarstomų klausimų Savivaldybės, kitų valstybės ir savivaldybių institucijų sudaromose komisijose ar darbo grupėse;

 5.14. siekiant užtikrinti darbų tęstinumą, Skyriaus vedėjo pavedimu pavaduoja kitą Skyriaus valstybės tarnautoją, jo nesant;

 5.15. pagal kompetenciją vykdo kitus su skyriaus veikla susijusius nenuolatinio pobūdžio Skyriaus vedėjo pavedimus.

**VI SKYRIUS**

**ŠIAS PAREIGAS EINANČIO VALSTYBĖS TARNAUTOJO PAVALDUMAS**

6. Šias pareigas einantis karjeros valstybės tarnautojas tiesiogiai pavaldus Skyriaus vedėjui.

 \_\_\_\_\_\_\_\_\_\_\_\_\_\_\_\_\_\_\_\_\_\_\_